Ikatlong Aralin: INIHAHAYAG NG DIYOS KUNG SAAN TAYO NAGMULA

Ang pinagmulan ng daigdig ay isang malaking usapin. Maraming magkakasalungat na teorya ang ipinapanukala ng iba’t ibang tao tungkol sa pinagmulan ng daigdig at kung saan nagsimula ang buhay. Sa araling ito ay ating matatagpuan ang kasagutan sa tanong na ito mula sa nag-iisang saksi sa paglikha - ang Diyos mismo. Pag-aaralan natin kung ano ang pinagmulan ng daigdig, paano ito nalikha, gaano ito katagal nilikha, ang paglikha sa tao, at ang pakikipag-ugnayan ng Diyos sa tao.

Saan nagmula ang daigdig?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Genesis 1: 1 “Nang pasimula ay nilikha ng Diyos ang langit at ang lupa.”**  **Hebreo 3: 4 “Bawat bahay ay may tagapagtayo, ngunit ang Diyos lamang ang nagtayo ng lahat ng bagay.”** | **Ang Diyos ang lumikha sa daigdig.** |

Ngayong malinaw na sa atin na ang Diyos ang lumikha ng lahat ng bagay, alamin naman natin ngayon kung paanong nilikha ng Diyos ang daigdig? Gumamit ba siya ng mga umiiral na elemento? Ang problema sa ganitong mga teorya ay, bago nilikha ng Diyos ang daigdig, walang anumang umiiral na elemento na maaaring gamitin bilang panimulang mga kasangkapan sa paglikha. Tanging ang Diyos lamang ang naroon sa pasimula. Kaya, kung walang anumang mga elementong umiiral upang gamitin sa paglikha, paano niya nilikha ang daigdig?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Awit 33: 6 “Sa utos ni Yahweh, nalikha ang langit, ang araw, ang buwa’t talang maririkit.”** | **Mula sa wala ay nilikha ng Diyos ang daigdig sa pamamagitan ng kanyang makapangyarihang Salita.** |
| **Hebreo 11: 3 “Dahil sa pananampalataya, nauunawaan natin na ang sanlibutan ay nilalang sa pamamagitan ng Salita ng Diyos, at ang mga bagay na nakikita ay mula sa mga hindi nakikita.”** |  |

Isa pa sa masalimuot na mga usapin tungkol sa pinagmulan ng daigdig ay kung gaano katagal ito natapos. Ayon sa ilan, ang daigdig at lahat ng nakikita natin ngayon ay nabuo sa loob ng ilang bilyong taon. Ngunit ano ang sinasabi ng Diyos tungkol dito?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Exodo 20: 11 “Anim na araw kong nilikha ang langit, ang lupa, ang mga dagat at ang lahat ng nasa mga ito. Ngunit namahinga ako sa ikapitong araw. Kaya't ito'y aking pinagpala at inilaan para sa akin.”** | **Hindi bilyong taon kundi anim na araw lamang ang ginugol ng Diyos upang likhain ang daigdig at lahat ng bagay.** |

**Salungat sa opinyon ng marami, inihahayag sa atin ng Diyos na ang daigdig at ang lahat ng bagay ay kanyang nilikha sa loob ng anim na araw. Idinedetalye sa unang kabanata ng aklat ng Genesis kung paano ito isinakatuparan ng Diyos.**

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Genesis 1: 1-5 “Nang pasimula ay nilikha ng Diyos ang langit at ang lupa; ang lupa ay walang hugis o anyo. Dilim ang bumabalot sa kalaliman at kumikilos ang Espiritu ng Diyos sa ibabaw ng tubig. Sinabi ng Diyos: "Magkaroon ng liwanag!" At nagkaroon nga. Nasiyahan ang Diyos nang ito'y mamasdan. Pinagbukod niya ang liwanag at ang dilim. Ang liwanag ay tinawag niyang Araw, at ang dilim naman ay tinawag na Gabi. Lumipas ang gabi, at sumapit ang umaga---iyon ang unang araw.”** | **Sa unang araw, nilikha ng Diyos ang langit at ang lupa, gayon din ang liwanag. Itinatag din niya ang araw at gabi.** |
| **Genesis 1: 6-8 “Sinabi ng Diyos: "Magkaroon ng kalawakang maghahati sa tubig upang ito'y magkahiwalay!" At nangyari ito. Ginawa ng Diyos na pumagitan ang kalawakan sa tubig na nasa itaas at sa tubig na nasa ibaba.Langit ang itinawag niya sa kalawakan. Lumipas ang gabi, at sumapit ang umaga---iyon ang ikalawang araw.”** | **Sa ikalawang araw ay nilikha ng Diyos ang kalawakan.** |
| **Genesis 1: 9-13 “Sinabi ng Diyos: "Magsama-sama sa isang dako ang tubig sa silong ng langit upang lumitaw ang lupa." At nangyari nga ito. Tinawag niyang Lupa ang tuyong bahagi at Dagat naman ang nagsama-samang tubig. Nasiyahan siya nang ito'y mamasdan. Pagkatapos, sinabi ng Diyos: "Magkaroon sa lupa ng lahat ng uri ng tumutubong halamang nagkakabinhi at mga punong namumunga." At nangyari ito. Tumubo nga sa lupa ang gayong mga halaman. Nasiyahan siya nang ito'y mamasdan. Lumipas ang gabi, at sumapit ang umaga---iyon ang ikatlong araw.”** | **Sa ikatlong araw ay nilikha ng Diyos ang tuyong lupa, karagatan, at mga halaman at punong namumunga.** |

|  |  |
| --- | --- |
| **Genesis 1: 14-19 “Sinabi ng Diyos: "Magkaroon ng mga tanglaw sa langit upang mabukod ang araw sa gabi. Ito ang magiging batayan sa bilang ng mga araw, taon at kapistahan. Mula sa langit, ang mga ito'y magbibigay ng liwanag sa daigdig." At gayon nga ang nangyari. Nilikha ng Diyos ang dalawang malalaking tanglaw: ang Araw, upang magbigay liwanag sa maghapon, at ang Buwan, upang tumanglaw kung gabi. Nilikha rin niya ang mga bituin. Inilagay niya sa langit ang mga tanglaw na ito upang magbigay ng liwanag sa daigdig, tumanglaw kung araw at gabi, at magbukod sa liwanag at dilim. Nasiyahan ang Diyos nang ito'y kanyang mamasdan. Lumipas ang gabi, at sumapit ang umaga---iyon ang ikaapat na araw.”** | **Sa ikaapat na araw ay nilikha ng Diyos ang araw, buwan, at mga bituin.** |
| **Genesis 1: 20-23 “Sinabi ng Diyos: "Magkaroon sa tubig ng maraming bagay na may buhay, at magkaroon din ng mga ibon sa himpapawid." Nilikha ng Diyos ang mga dambuhala sa dagat, at lahat ng bagay na nabubuhay sa tubig, gayundin ang lahat ng uri ng ibon. Nasiyahan ang Diyos nang ito'y mamasdan. Pinagpala niya ang mga ito at sinabi: "Magpakarami ang lahat ng bagay na nabubuhay sa tubig at punuin ang karagatan; magpakarami rin ang mga ibon at punuin ang daigdig." Lumipas ang gabi, at sumapit ang umaga---iyon ang ikalimang araw.”** | **Sa ikalimang araw ay nilikha ng Diyos ang mga ibon sa himpapawid at mga isda sa dagat.** |
| **Genesis 1: 24-31 “Sinabi ng Diyos: "Magkaroon ng lahat ng uri ng hayop sa lupa---maaamo, maiilap, malalaki at maliliit." At gayon nga ang nangyari. Ginawa nga niya ang lahat ng ito, at nasiyahan siya nang ito'y kanyang mamasdan.**  **Pagkatapos, sinabi ng Diyos: "Ngayon, likhain natin ang tao ayon sa ating larawan, ayon sa ating wangis. Sila ang mamamahala sa mga isda, sa mga ibon sa himpapawid at sa lahat ng hayop, maging maamo o mailap, malaki o maliit." Nilalang nga ng Diyos ang tao ayon sa kanyang larawan. Sila'y kanyang nilalang na isang lalaki at isang babae, at sila'y pinagpala niya. Sinabi niya, "Magpakarami kayo at punuin ninyo ng inyong mga anak ang buong daigdig, at kayo ang mamahala nito. Binibigyan ko kayo ng kapangyarihan sa mga isda sa tubig, sa mga ibon sa himpapawid, at sa lahat ng mga hayop na nasa ibabaw ng lupa. Ibinibigay ko rin sa inyo ang lahat ng uri ng halamang nagkakabinhi at mga bungangkahoy bilang pagkain** | **Sa ikaanim na araw ay nilikha ng Diyos ang mga hayop sa lupa at ang tao.** |

|  |  |
| --- | --- |
| **ninyo. Ang lahat ng halamang luntian ay ibinibigay ko naman sa lahat ng hayop sa ibabaw ng lupa at sa lahat ng mga ibon." At ito nga ang nangyari. Pinagmasdan ng Diyos ang lahat niyang ginawa, at lubos siyang nasiyahan. Lumipas ang gabi, at sumapit ang umaga---iyon ang ikaanim na araw.”** |  |

Sinasabi ng iba na ang anim na araw na tinutukoy ng Biblia ay hindi literal na anim na araw kundi anim na mahahabang panahon. Ngunit malinaw ang isinasaad ng Biblia na nakumpleto ng Diyos ang paglikha sa loob ng literal na anim na araw. Pinatutunayan ito ng mga salitang “...*lumipas ang gabi, at sumapit ang umaga…”* na binanggit ng Biblia sa bawat araw ng paglikha. Ang ganitong paglalarawan ay hindi nagbibigay ng anumang puwang sa kaisipang ang paglikha ay naganap sa loob ng mahabang panahon.

Isa pang kilalang teorya ay nagsasabing nilikha nga ng Diyos ang pangunahing mga sangkap ng daigdig, ngunit pagkatapos nito ay hinayaan niyang mabuo ang daigdig sa pamamagitan ng ebolusyon. Dahil dito, naniniwala silang ang mga tao ay isang uri ng hayop, bagamat mas mataas nga lang kaysa mga hayop. Napatunayan na natin na ang Diyos ay aktibong gumanap sa buong proseso ng paglikha. Higit pa rito, sinabi rin niya sa atin na mayroong mga natatanging pagkakaiba sa pagitan ng mga tao at ng iba pa niyang nilikha. Ano ang natatangi sa paglikha sa tao?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Genesis 2: 7 “Pagkatapos, ginawa ng Panginoong Yahweh ang tao mula sa alabok, hiningahan niya sa ilong, at nagkaroon ito ng buhay.”**  **Mateo 10: 28 “Huwag ninyong katakutan ang pumapatay ng katawan ngunit hindi naman nakakapatay ng kaluluwa. Sa halip, ang katakutan ninyo ay ang Diyos na may kakayahang pumuksa ng katawan at kaluluwa sa impiyerno.”** | **Naglaan ang Diyos ng natatanging pagpapahalaga sa paglikha niya sa unang tao mula sa alabok. Binigyan din niya ang bawat isang tao ng kaluluwa - ang bahagi ng tao na nananatiling buhay kahit mamatay ang katawang-lupa.** |
| **Genesis 1: 27 “Nilalang nga ng Diyos ang tao ayon sa kanyang larawan. Sila'y kanyang nilalang na isang lalaki at isang babae…”**  **Efeso 4: 24 “...at ang dapat ninyong isuot ay ang bagong pagkatao na nilikhang kalarawan ng Diyos, at nahahayag sa matuwid at banal na pamumuhay ayon sa katotohanan.”** | **Nilikha ng Diyos sina Adan at Eva ayon sa kanyang larawan. Ibig sabihin, sina Adan at Eva, nang sila ay likhain ng Diyos, ay banal, matuwid, at lubos na nakakikilala sa Diyos at sa Kanyang matuwid na kalooban.** |

|  |  |
| --- | --- |
| **Colosas 3: 10 “Isinuot ninyo ang bagong pagkatao na patuloy na nababago at nagiging kalarawan ng Diyos na lumikha sa inyo, upang lalo ninyo siyang makilala.”** |  |

Pagkatapos niyang likhain ang tao sa katangi-tanging paraan, tuloy-tuloy na kinalinga ng Diyos ang kanyang nilikha. Hindi siya nagmamasid mula sa malayo, kundi napakahalaga ng kanyang bahaging ginagampanan sa patuloy na pag-iral ng daigdig. Ano ang napakahalagang bahaging ito na ginagampanan ng Diyos?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Job 12: 10 “Ang Diyos ang nagpapagalaw sa lahat ng bagay, ang buhay ng bawat isa ay nasa kanyang mga kamay.”** | **Iniingatan ng Diyos ang lahat ng kanyang mga nilikha at pinagkakalooban ng kanilang pangangailangan sa pamamagitan ng mga likas na pamamaraan.** |
| **Mateo 5: 45 “...upang kayo'y maging tunay na mga anak ng inyong Ama na nasa langit. Sapagkat pinasisikat niya ang araw sa mabubuti gayon din sa masasama, at nagpapaulan siya sa mga matuwid at sa mga di-matuwid.”** |  |
| **Awit 145: 15, 16 “Lahat ng mga buhay ay tanging si Yahweh ang inaasahan, siyang nagdudulot ng pagkain nilang kinakailangan. Binibigyan sila nang sapat na sapat, hindi nagkukulang; anupa't ang lahat ay may tinatanggap na ikabubuhay.”** |  |
| **Awit 91: 11 "Sa kanyang mga anghel, ika'y itatagubilin, saan mang dako maparoon, tiyak kang iingatan."**  **Hebreo 1: 14 "Ano ang mga anghel, kung ganoon? Sila'y mga espiritung naglilingkod sa Diyos at mga isinugo upang tumulong sa mga maliligtas."** | **Higit at natatangi ang pag-iingat ng Diyos sa mga nananalig sa kanya. Ginagamit niya ang mga likas at hindi likas na pamamaraan (gaya ng mga anghel) upang gawin ito. Ang mga anghel ay mga espiritual na nilalang na nilikha ng Diyos sa panahon ng anim na araw ng paglikha. Tinitiyak niyang kahit ang hindi magagandang pangyayari ay magbubunga ng kabutihan sa mga nananalig sa kanya.** |
| **Genesis 50: 20 (mula sa kuwento ni Jose) "Masama nga ang inyong ginawa sa akin, subalit ipinahintulot iyon ng Diyos para sa kabutihan, at dahil doo'y naligtas ang marami ngayon."** |  |
| **Roma 8: 28 "Alam nating sa lahat ng bagay ay gumagawa ang Diyos para sa ikabubuti ng mga nagmamahal sa kanya, silang mga tinawag ayon sa kanyang layunin."** |  |

Ano ang dapat nating maging tugon sa lahat ng ginawa ng Diyos para sa atin?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Awit 95: 6 "Tayo na't lumapit, sa kanya'y sumamba at magbigay-galang, lumuhod sa harap ni Yahweh na siyang sa ati'y may lalang"** | **Pinupuri at sinasamba natin ang Diyos bilang pagpapasalamat natin sa kanya.** |
| **Awit 118: 1 "Purihin si Yahweh sa kanyang kabutihan! Pag-ibig niya'y tunay, laging tapat kailanman."** |  |
| **1 Pedro 5: 7 "Ipagkatiwala ninyo sa kanya ang inyong** | **Ang pagtitiwala sa Diyos ay isang paraan din ng** |
| **mga alalahanin sa buhay sapagkat siya ay** | **pagpapasalamat sa kanya.** |
| **nagmamalasakit sa inyo."** |  |
| **Isaias 64: 8 "Gayunman, O Yahweh, ikaw pa rin ang** | **Kung buong pagpapakumbaba nating kinikilala na** |
| **aming Ama. Kami ang putik at ikaw ang** | **tayo ay mga nilikha at ang Diyos ang ating Manlilikha,** |
| **magpapalayok. Ikaw ang sa ami'y humubog."** | **ito ay pagpapakita ng ating pagpapasalamat sa kanya.** |
| **Awit 102: 18 "Ito'y masusulat upang matunghayan, susunod na lahing di pa dumarating; ikaw nga, O Yahweh, ang siyang pupurihin."** | **Pinasasalamatan natin ang Diyos kung itinuturo natin sa iba ang tungkol sa kanya at sa pag-ibig niya sa kanyang mga nilikha.** |

Maikling Pagsusulit

1. **Paano nabuo ang daigdig?**
   1. **Resulta ito ng isang pagsabog sa kalawakan.**
   2. **Ang daigdig ay naroroon na sa pasimula.**
   3. **Nilikha ito ng Diyos mula sa wala sa pamamagitan ng kanyang Salita.**
   4. **Nilikha ng Diyos ang mga pangunahing sangkap. Pagkatapos ay hinayaan niya itong mabuo sa pamamagitan ng ebolusyon.**
2. **Gaano katagal ang paglikha sa daigdig?**
   1. **Anim na mahahabang panahon.**
   2. **Anim na literal na araw.**
   3. **Bilyong taon.**
3. **Tama o Mali. Ang tanging kaibahan ng tao sa mga hayop ay mayroon siyang karunungan.**
   1. Tama
   2. Mali
4. **Patuloy bang mayroong kaugnayan ang Diyos sa daigdig na kanyang nilikha?**
   1. **Hindi. Siya ay hiwalay at malayo sa kanyang mga nilikha.**
   2. **Oo, ngunit ito ay limitado.**
   3. **Oo, siya ang patuloy na nag-iingat at gumagabay sa kanyang mga nilikha, lalong higit sa mga nananalig sa kanya.**
5. **Tama o Mali. Pantay ang pagtrato ng Diyos sa bawat isa.**
   1. Tama
   2. Mali